钦定古今图书集成/明伦汇编/官常典/第542卷 > 俞大猷
## 钦定古今图书集成/明伦汇编/官常典/第542卷 > 俞大猷

按《明外史》本传：“大猷，字志辅，晋江人。少好读书，受《易》
于王宣、林福，得蔡清之传。又闻赵本学以《易》推衍兵
家奇正虚实之权，复从受其业。尝谓兵法之数起五，
犹一人之身有五体，虽将百万，可使合为一人也。已，
又从李良钦学剑。家贫屡空，意尝豁如。父殁，弃诸生，
嗣世职百户。举嘉靖十四年武会试，除千户，守御金”
门。军民嚣讼难治，大猷导以礼让，讼为衰止。海寇频
发，上书监司论其事。监司怒曰：“小校安得上书！”杖之，
夺其职。尚书毛伯温征安南，复上书陈方略，请从军。
伯温奇之，会兵罢，不果用。二十一年，俺荅大入山西，
诏天下举武勇士，大猷诣巡按御史自荐，御史上其
名，兵部会伯温为尚书，送之宣大总督翟鹏所。召见
论兵事，大猷屡折鹏。鹏谢曰：“吾不当以武人待子，下
堂礼之，惊一军。”然亦不能用。大猷辞归，伯温用为汀
漳守备。莅武平，作《读易轩》，与诸生为文会，而日教武
士击剑。连破海贼康老，俘斩三百馀人。擢署都指挥
佥事，佥书广东都司。新兴、恩平峒贼谭元清等屡叛，
总督欧阳必进以属大猷。乃令良民自为守，而亲率
数人遍诣贼峒，晓以祸福，且教之击剑，贼骇服。有苏
青蛇者，力格猛虎，大猷绐斩之，贼益惊。乃诣何老猫
峒，令归民侵田，而招降渠魁数辈，二邑以宁。二十八
年，朱纨巡视福建，荐为备倭都指挥。会安南入寇，必
进奏留之。先是，安南都统使莫福海卒，子宏瀷幼，其
大臣阮敬谋立其婿莫敬典，范子仪谋立其党莫正
中，互仇杀，正中败，挈百馀人来归，子仪收残卒遁海
东。至是妄言宏瀷死，迎正中归立，剽掠钦、廉等州，岭
海骚动。必进檄大猷讨之，驰至廉州。贼攻城方急，大
猷以舟师未集，遣数骑谕降，且声言大兵至，贼不测，
果解去。无何，舟师至，设伏冠头岭。贼犯钦州，大猷遮
夺其舟，追战数日，生擒子仪弟子流，斩首千二百级。
穷追至海东云屯，檄宏瀷杀子仪，函首来献。事平，严
嵩抑其功不叙，但赉银五十两而已。是年，琼州五指
山黎那燕构感恩、昌化诸黎共反，必进复檄大猷讨。
而朝议设参将于崖州，即以大猷任之。乃会广西副
将沈希仪诸军擒斩贼五千三百有奇，招降者三千
七百。大猷言于必进曰：“黎亦人也，率数年一反一征，
岂上天生人意？宜建城设市，用汉法杂治之。”必进纳
其言。大猷乃单骑入峒，与黎定要约，海南遂安。三十
一年，倭贼大扰浙东，诏移大猷宁台诸郡参将。会贼
破宁波昌国卫，大猷击却之。复攻陷绍兴临山卫，转
掠至松阳。知县罗拱辰力御。贼浮海走，大猷邀击，斩
获多，竟坐失事停俸。未几，逐贼海中，焚其船五十馀，
予俸如故。越二年，贼据宁波、普陀，大猷率将士攻之。
半豋，贼突出，杀武举火斌等三百人，坐戴罪办贼。俄
败贼吴淞所。诏除前罪，仍赉银币。贼自健跳所入掠，
大猷连战破之。旋代汤克宽为苏松副总兵，所将卒
不三百人，而所征诸道兵未集。贼犯金山，大猷战失
利。时倭屯松江、柘林者盈二万。总督张经趣之战，大
猷固不可及。永顺、保靖兵稍至，乃从经大破贼于王
江泾。功为赵文华、胡宗宪所攘，不叙。坐金山失律，谪
充为事官。柘林倭虽败，而新倭三十馀艘突青村所，
与南沙、小乌口、浪港诸贼合犯苏州陆泾坝，直抵娄
门，败南京都督周于德兵。贼复分为二，北掠浒墅，南
掠横塘，延蔓常熟、江阴、无锡之境，出入太湖。大猷偕
副使任环大败贼陆泾坝，焚舟三十馀。又遮击其自
三丈浦出海者，沉七艘，贼乃退泊三板沙。顷之，他倭
犯吴江，大猷及环又邀破之莺脰湖。贼走嘉兴三板
沙。贼掠民舟将遁，大猷追击于马迹山，擒其魁。金泾、
许浦、白茅港贼俱出海，大猷追及于茶山，焚五舟。贼
走保马迹山、三板沙，将士复追及，坏其三舟。江阴蔡
港倭亦去，官兵分击于马迹、马图、宝山，值飓风作，贼
舟多覆柘林，倭亦为官兵所击，沉二十馀舟，馀贼退
登陆。已，复泛舟出海。大猷及佥事董邦政分击，获九
舟，而贼又遭风坏三舟，馀三百人登岸走，据华亭陶
宅镇，屡败赵文华等。大军，夜屯周浦、永定寺，官兵四
集，进围之。而柘林失风，贼九舟巢于川沙洼，纠合至
四十馀艘，势犹未已。巡抚曹邦辅劾大猷纵贼。帝怒，
夺其世荫，责取死罪，招立功自赎。时周浦贼围急，乘
夜东北奔，为游击曹克新所邀，斩首百三十，遂与川
沙洼贼合。诸军日夜击贼，焚巢出海。大猷偕副使王
崇古入洋追之，及于老鹳觜，焚巨舰八，斩获无算，馀
贼奔上海浦东。初以倭患亟，特命都督刘远为浙江
总兵官，兼辖苏、松诸郡，数月无所为。廷臣争言大猷
才三十五年三月遂罢远，以大猷代。贼犯西庵、沈庄

功，加都督佥事。海既平，浙西倭悉靖。独宁波、舟山倭
负险，官兵环守不能克。是时，土兵、狼兵悉已遣归，而
川、贵所调麻寮、大剌、镇溪、桑植兵六千始至。大猷乘
大雪四面攻之。贼死战，杀土官一人。诸军益竞进，焚
其栅，贼多死。其逸出者复殪，贼尽平。加大猷署都督
同知。明年，胡宗宪方图汪直，用卢镗言，将与通市，大
猷力争不可。及直诱入下吏，其党毛海峰等遂据舟
山，阻岑港自守。大猷环攻之，时小胜，然苦仰攻。将士
先登多死，新倭又大至。朝廷趣宗宪甚急，宗宪谩为
《大言》以对，廷臣竞诋宗宪，并劾大猷。乃夺大猷及参
将戚继光职，期一月内平贼。大猷等惧，攻益力，贼益
死守。三十七年七月，乃自岑港移柯梅，造舟成，泛海
去。大猷等横击之，沈其一舟，馀贼遂扬帆而南，流劫
闽、广。大猷先后杀倭四五千，贼几平，而官军围贼已
一年。宗宪亦利其去，阴纵之，不督诸将邀击。比为御
史李瑚所劾，则委罪大猷，“纵贼以自解。”帝怒，逮系诏
狱，再夺世荫。陆炳与大猷善，密以己资投严世蕃解
其狱，令立功塞上。大同巡抚李文进习其才，与筹军
事。乃造独轮车拒敌马，尝以车百辆、步骑三千大挫
敌安银堡。文进上其制于朝，遂置兵车营。京营有兵
车，自此始也。文进将袭板升，谋之大猷，果大获。诏还
世荫。寇掠广武，大猷拒却之。先论平汪直功，许除罪
录用。及是镇筸有警，川、湖总督黄光昇荐大猷，即用
为镇筸参将。广东饶平贼张琏数攻陷城邑，积年不
能平。四十年七月，诏移大猷南赣，合闽、广兵讨之。时
宗宪兼制江西，知琏远出，檄大猷急击。大猷谓：“宜以
潜师捣其巢，攻其必救，奈何以数万众从一夫浪走
哉？”乃疾引万五千人登柏嵩岭，俯瞰贼巢。琏果还救，
大猷连破之，斩首千二百馀级。贼惧不出，用间诱琏
出战，从阵后执之，并执贼魁萧雪峰。广人攘其功，大
猷不与较。散馀党二万，不戮一人。擢副总兵，协守南
赣、汀、漳、惠、潮诸郡。遂乘胜征程乡盗，走梁宁，擒徐东
洲、林朝曦者。独约黄积山大举，官军攻斩积山，朝曦
遁，后亦为徐甫宰所灭。大猷寻擢福建总兵官，与戚
继光复兴化城，共破海倭。详《继光传》。继光先登，受上
赏，大猷但赉银币。四十二年十月徙镇南赣。明年改
广东潮州倭二万与大盗吴平相掎角，而诸峒蓝松
三、伍端、温七、叶丹楼辈日掠惠、潮间。闽则程绍禄乱
延平，梁道辉扰汀州，大猷以威名慑群盗，单骑入绍
禄营，督使归峒，因令驱道辉归。两人卒为他将所灭。
惠州参将谢敕与伍端、温七战失利，以“俞家”军至，恐
之，端乃驱诸酋以归。无何，大猷果至，七被擒，端自缚，
乞杀倭自效。大猷使先驱官军继之，围倭邹塘一日
夜，克三巢，焚斩四百有奇，又大破之海丰，倭悉奔崎
沙、甲子诸澳，夺渔舟入海，舟多没于风，脱者二千馀
人，还保海丰。金锡都、大猷围之两月，贼食尽欲走，副
将汤克宽设伏邀之，手斩其枭将三人。参将王诏等
继至，贼遂大溃。乃移师潮州，以次降蓝松三、叶丹楼，
遂使招降吴平，居之。梅岭平，未几，复叛，造战舰数百，
聚众万馀，筑三城守之，行劫滨海诸郡县。福建总兵
官戚继光袭平，平遁保南澳。四十四年秋，入犯福建，
把总朱玑等战没于海中。大猷将水兵，继光将陆兵，
夹击平南澳，大破之，平仅以身免，奔据饶平凤凰山。
继光留南澳，大猷部将汤克宽、李超等蹑贼后，连战
不利，平遂掠民舟出海。闽、广巡按御史交章论之，大
猷坐夺职。平卒为克宽所追击，远遁以免，不敢入犯
矣。河源、翁源贼李亚元等猖獗，总督吴桂芳留大猷
讨之，征兵十万，分五哨进。大猷使间携贼党而亲捣
其巢，生擒亚元，俘斩一万四百，夺还男妇八万馀人。
乃还大猷职，以为广西总兵官。故事，总兵两广者，一
勋臣为之，与总督同镇梧州。帝用给事中欧阳一敬
议，两“广各置大帅，罢勋臣。”乃召恭顺侯吴继爵还京，
以大猷代。予《平蛮将军》印，而以刘显镇广东。广西之
有总兵官，自大猷始也。伍端死，其党王世桥复叛，劫
执同知郭文通。大猷连败之，其部下执以献，进署都
督同知。“海贼”曾一本者，吴平党也，既降复叛，突犯雷
州，败参将魏宗瀚、王如澄缪印，执印及把总俞尚志
以去。已，归尚志，乞抚于克宽，令居潮阳下浍地。民不
堪其扰，鼓噪围揭阳。克宽令一本剿屠之。已而一本
亦叛，执澄海知县，败官军，守备李茂材中炮死。诏大
猷暂督广东兵协讨。隆庆二年，一本犯广州，寻犯福
建。大猷合郭成、李锡军擒灭之。录功，进右都督。广西
古田獞黄朝猛、韦银豹等，嘉靖末，尝再劫会城库，杀
参将黎民表。巡抚殷正茂征兵十四万，属大猷讨之，
分七道进，连破数十巢。贼保潮水，巢极巅，攻十馀日
未下。大猷佯分兵击马浪贼，而密令参将王世科乘
雨夜登山设伏。黎明炮发，贼大惊。诸军攀援上，贼尽
死。马浪诸巢相继下，斩获八千四百有奇，擒朝猛、银
豹，百年积寇尽除。进世荫为指挥佥事。大猷为将廉，
驭下有恩，数建大功，威名震南服。而巡按李良臣劾其奸贪，兵部力持之，诏还籍候调。起南京右府佥书。
未任，以都督佥事为福建总兵官。万历元年秋，海寇
突闾峡澳，坐失利夺职。复以署都督佥事，起后府佥
书，领车营训练。三疏乞归，卒。赠左都督，谥武襄。大猷
负奇节，以古贤豪自期。其用兵先计后战，不贪近功；
忠诚许国，老而弥笃，所在有大勋。武平、崖州、饶平皆
为祠祀。谭纶尝与书曰：“节制精明，公不如纶；信赏必
罚，公不如戚；精悍驰骋，公不如刘。然此皆小知，而公
则堪大受。”戚谓戚继光，刘谓刘显也。子咨皋，福建总
兵官。